《寿虞丞相 其八》
宋代·员兴宗

千龄期运到如今，古佛更生愿力深。鼎铸万方陶冶地，灯传一点圣贤心。

全机径度曹溪水，大地同沾傅野霖。从此不须忧岁旱，桑麻处处树阴阴。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。